අධ්‍යයන පොදු සහතිකපත්‍ර සාමාන්‍ය පෙළ විභාගය දිවයිනපුරා මධ්‍යස්ථාන 4,513කදී හෙට ආරම්භ වීමට නියමිතයි.මෙවර විභාගය දරුවන්ගේ සෞඛ්‍ය ආරක්ෂාව තහවුරු වන ආකාරයට පැවැත්වීම සඳහා සියලු කටයුතු යොදා ඇතැයි අධ්‍යාපන අමාත්‍යාංශය සඳහන් කළා.මෙවර විභාගය සඳහා පෙනී සිටින විභාග අපේක්ෂකයින් සංඛ්‍යාව 622,352ක්.ළමුන්ගේ සෞඛ්‍යට ප්‍රමුඛතාවය දෙමින් මෙවර විභාගය පැවැත්වීමට සියලු කටයුතු සූදානම් කර ඇති බවයි අධ්‍යාපන ආමාත්‍ය මහාචාර්ය ජි.එල්.පීරිස් සඳහන් කළේ.හෙට ආරම්භ වන සාමන්‍ය පෙළ විභාගය මාර්තු මස 10වනදා දක්වා පැවැත්වෙන අතර එහි ප්‍රතිඵල ලබන ජුනි මාසයේදී නිකුත් කිරීමට අපේක්ෂා කරන බවයි ආමාත්‍යවරයා වැඩිදුරටත් සඳහන් කළේ.මේ අතර නිමා වූ අධ්‍යයන පොදු සහතික පත්‍ර උසස් පෙළ විභාගයේ ප්‍රතිඵල ලබන අප්‍රේල් මාසයේදී නිකුත් කිරීමට අපේක්ෂා කරන බව මාධ්‍ය වෙත අදහස් දක්වමින් අධ්‍යාපන අමාත්‍යවරයා කියා සිටියා.